Shammor. Shammar () Tayy qabilasidan kelib chiqqan arab Qahtoniylar ittofoqi boʻlib, milodiy II asrda Yamandan Shimoliy Arabiston yarim oroliga koʻchib kelgan. Tayy qabilasining eng yirik tarmogʻi hamda eng nufuzli arab qabilalaridan biri. Qabilaning anʼanaviy boshqaruv markazi hozirda Saudiya Arabistoni hududida joylashgan Haʼil shahrida boʻlib, Shammor qabilasi vakillarining asosiy qismi Jabal-Shammor Amirligi hududida joylashgan. Shammor qabilasining „oltin davri“ milodiy 1850-yillarga toʻgʻri keladi. Shu davrda ular Arabistonning markaziy va shimoliy qismlarini, ar-Riyoddan Suriya chegaralarigacha va Yuqori Mesopotamiyaning keng hududlarini boshqargan. Qabila aʼzolaridan biri mashhur Hatim at-Tay (578-yilda vafot etgan) boʻlib, u saxiyligi va mehmondoʻstligi bilan tanilgan nasroniy arab edi. Shuningdek, uning nomi „"Ming bir kecha“" asarida ham tilga olingan. Ilk islomiy tarixiy manbalarga koʻra, uning oʻgʻli Adiy ibn Hotim paygʻambar Muhammadning vafotidan oldin islomni qabul qilgan. Shu davrda Tayy qabilasidan yana bir mashhur shaxs Zayd al-Xayr Tayy qabilasining islomni qabul qilish uchun Muhammadning huzuriga yuborilgan guruh yetakchisi sifatida tanilgan. Shammor qabilasi 3 ta asosiy boʻlimdan tashkil topgan ittifoq boʻlgan. Ular Abdah, al-Aslam va Sinjara boʻlimlari. Ilk arab boʻlmagan manbalarda arablar taylar deb atalgan va bunda Tayy qabilasi vakillariga nisbat berilgan deb taxmin qilinadi, chunki al-Hira gubernatori Iyos ibn Qabisa at-Tay Vizantiya hamda Sosoniylar imperiyalari bilan aloqada boʻlgan. Tayy qabilasining baʼzi qismlari, shuningdek, Gʻassoniylar va Laxmiylarning koʻpchiligi paygʻambar Muhammad islom dinini targʻib qilishidan oldin Mesopotamiya va Levantda istiqomat qilgan.